 RAIS Salva Kiir ambaye pia ni Amirijeshi Mkuu wa Jeshi la Sudan Kusini, ameridhia kubadilishwa kwa jina la jeshi la nchi hiyo kutoka Jeshi la Ukombozi la Watu wa Sudan (SPLA) na kuwa Jeshi la Wananchi wa Sudan Kusini (SSPDF).Uamuzi huo ulifikiwa hivi karibuni baada ya kujadiliana na mabaraza ya kamandi sita za jeshi hilo. Mabadiliko hayo yanamaanisha kuwa kuanzia sasa litakuwa jeshi litakaloendeshwa kulingana na taaluma za kijeshi, likiunganisha wananchi wote, wakiwemo waliokuwa upande wa waasi ili kuwatumikia raia wa Sudan Kusini.SPLA ilianzishwa mwaka 1982 likiwa kundi la waasi lililopambana katika vita ya pili ya wenyewe kwa wenyewe Sudan, kabla ya kujitenga kwa Sudan Kusini iliyopewa hadhi ya nchi kamili mwaka 2011. Kufikia mwaka 2013, SPLA ilikadiriwa kuwa na askari takribani 210,000.